Vrou in aanval op kleinhoewe doodgeskiet | Netwerk24
Vrou in aanval op kleinhoewe doodgeskiet
Deur Lynn Williams 23 September 2018 13:13
Marlet en Manie Entres. Foto: Facebook
'n Vrou is Sondagoggend in die Kameeldrift-omgewing in Gauteng op hul kleinhoewe in haar bors geskiet. Sy is op die toneel dood.
Marlet Entres (61)en haar man, Manie, was tuis toe twee gewapende rowers Sondag omstreeks 02:00 toegang tot hul huis verkry het.
Marietjie Peense, die egpaar se vriendin, sê dit blyk hulle het wakker geword toe die twee honde erg begin blaf het.
Volgens Peense het die rowers een van die honde in die huis ook raakgeskiet.
Sy sê Manie en die gemeenskap is nog erg geskok en getraumatiseerd oor wat gebeur het.
"Manie en sy vrou huur die plaas. Ek weet nie of die rowers gedink het hier is baie geld of ander besittings nie. Wat gebeur het is heeltemal sinneloos. Ons is verpletterd," sê Peense.
Sy wou haar nie verder oor die voorval uitlaat nie.
Manie is 'n brandbestryder en die ondervoorsitter van die Roodeplaat Brandbeskermingsvereniging (BBV).
Die BBV het 'n inskrywing op hul Facebook-blad gemaak om hul meegevoel met Manie en sy gesin te betuig.
Mense het met skok en hartseer op die nuus van Marlet se dood gereageer.
Wendy Beckett sê sy is geskok, want sy het Marlet Saterdag vir die eerste keer ontmoet. "Sy was 'n pragtige en goedhartige vrou. My innige meegevoel aan Manie en die familie. "Mag God julle vertroosting wees gedurende die moeilike tyd," lui Beckett se inskrywing.
Die rowers het die egpaar se grys/groen Isuzu-bakkie (YFS 621 GP) tydens die rooftog gesteel.
Peense het 'n beroep op die gemeenskap gedoen om op die uitkyk te wees vir die bakkie. Die bakkie se voorlig is stukkend en die agterste buffer is beskadig.
Niemand is nog in verband met die voorval in hegtenis geneem nie. Die polisie se ondersoek duur voort.